नैहाटी
नैहाटी भारत के पूर्वी राज्य पश्चिम बंगाल के उत्तर २४ परगना ज़िले में कोलकता से 48 किमी उत्तर दिशा में स्थित एक नगरपालिका क्षेत्र है। यह भारतीय रेल के बैरकपुर उपमण्डल का एक महत्त्वपूर्ण रेलवे स्टेशन भी है। नैहाटी नगरपालिका भारत की सबसे पुरानी पालिकाओं में से एक है और इसकी स्थापना १८६९ में हुई थी। भारत के राष्ट्रगीत वन्दे मातरम के लेखक बंकिमचन्द्र चट्टोपाध्याय तथा प्रसिद्ध क्वाण्टम रसायनविद डॉ. देबाशीष मुखर्जी की जन्मस्थली है। यह चावल, पटसन, तिलहन आदि स्थानीय उपजों का व्यावसायिक केंद्र है। कागज तथा रंगों के निर्माण के उद्योग यहाँ विकसित थे पर फिलहाल रंग बनाने वाली कंपनी काफी अर्से से बंद पड़ी है। इसके उत्तर में उपनगर गौरीपुर है जो इस क्षेत्र का सबसे पुराना होल सेल मंडी रहा है विशाल कोलकत्ता के अत्यंत समीप होने के कारण यहाँ भी व्यवसाय और उद्योग में उत्तरोत्तर उन्नति की संभावनाएँ हैं।